Nende ümberkorralduste täitmiseks nimetati 1835. aasta lõpupäevil uueks Τ. K. Ü. kuraatoriks kindralleitnant G. v. Craffström (kuni 1854). Tema kehastab Tartu Ülikooli bürokratiseeritud reaktsiooniajastut, tema ajal saavad valjud paragrahvid tegelik­kuseks. Seda kindlustas valitsus seega, et mõni päev peale uue kuraatori nimetamist - 20. dets. 1835. a. - tegi kõik üliõpilastesse puutuva sõltuvaks  kuraatorist, kes asus (esmakordselt ülikooli senises ajaloos) Tartu elama. Ülikooli ja üliõpilaste senine usaldav vahekord kaob; õppejõududest saavad "ülemused". Samuti piirati 30-tel ja 40-tel aastatel tugevasti ülikooli autonoomiat; vakantsete õppetoolide täitmine võeti ministeeriumile; rektori amet tehti 1841. a. peale 4 aastaks valitavaks, 1850. a. alates koguni kõrgemalt poolt ja alaliseks täidetavaks; sellele rektorile antakse 1852. a. "instruktsioon", millega temalt nõutakse ülikooli vaimu ja meelsuse  valjut kontrollimist. Ülikoolikorralduse muutusest olgu veel maini­tud 1850. a. sündinud filosoofiafakulteedi pooldumine iseseisvateks histoorilis-filoloogiliseks ja füüsika-matemaatikateaduskondadeks.